**พ 3 เรื่อง ขอความเห็นชอบและอนุมัติการลงนามใน MoU โครงการ Implementing the Strategic Action Programme (SAP) for the South China Sea**

คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบบันทึกความเข้าใจในกลุ่มประเทศแถบทะเลจีนใต้เกี่ยวกับการประสานงานการดำเนินโครงการตามแผนปฏิบัติการเชิงกลยุทธ์สำหรับทะเลจีนใต้

2. อนุมัติให้ปลัดกระทรวงทรัพยากรธรรมชาติและสิ่งแวดล้อมเป็นผู้ลงนามในบันทึกความเข้าใจดังกล่าว

**สาระสำคัญของ MoU** ฉบับนี้มีวัตถุประสงค์เพื่ออำนวยความสะดวกในการดำเนินงานร่วมกันในหมู่ภาคีเพื่อดำเนินการตามแผนปฏิบัติการเชิงกลยุทธ์สำหรับทะเลจีนใต้โดย MoU ดังกล่าว ระบุให้ภาคีมีหน้าที่เป็นหน่วยประสานงานหลักของประเทศ (National Focal Point) ในการดำเนินงานตามแผนปฏิบัติการเชิงกลยุทธ์ ส่งเสริมให้มีการดำเนินการตามแผนปฏิบัติการของประเทศเพื่อสนับสนุนการดำเนินงานตามแผนปฏิบัติการฯ อำนวยความสะดวกในการเจรจาระหว่างกระทรวงต่าง ๆ ที่เกี่ยวข้องกับการดำเนินงาน และร่วมมือกันดำเนินโครงการตามแผนปฏิบัติการเชิงกลยุทธ์ในระดับภูมิภาค

**ทท/27 เรื่อง ร่างแผนผนึกกำลังและทรัพยากรเพื่อการป้องกันประเทศ**

คณะรัฐมนตรีมีมติรับทราบร่างแผนผนึกกำลังและทรัพยากรเพื่อป้องกันประเทศ ตามที่สำนักงานสภาความมั่นคงแห่งชาติ (สมช.) เสนอ

**สาระสำคัญของ** ร่างแผนผนึกกำลังและทรัพยากรเพื่อการป้องกันประเทศมี **วัตถุประสงค์** เพื่อให้ทุกภาคส่วนมีส่วนร่วมในการเตรียม ความพร้อมตามแผนการผนึกกำลังและทรัพยากรสนับสนุนการปฏิบัติการของฝ่ายทหารตามแผนป้องกันประเทศหรือภารกิจเพื่อความมั่นคงที่ได้รับมอบหมายจากรัฐบาล ตั้งแต่ภาวะปกติได้อย่างมีประสิทธิภาพ มีความประสานสอดคล้องและเป็นระบบตามหน้าที่และขีดความสามารถที่ได้กำหนดไว้ในภารกิจของแต่ละหน่วยงานโดยมี **เป้าหมาย** เพื่อให้สามารถดำเนินการผนึกกำลังและทรัพยากรเพื่อการป้องกันประเทศได้อย่างมีประสิทธิภาพและประสานสอดคล้องกันตั้งแต่ในภาวะปกติ โดยการระดมทรัพยากรด้านต่าง ๆ ได้แก่ ด้านกำลังคน ด้านอาหาร ด้านน้ำ ด้านการคนาคม ด้านเทคโนโลยีสารสนเทศและการสื่อสาร ด้านการแพทย์และสาธารณสุข ด้านอุตสาหกรรมและปัจจัยการผลิต ด้านเชื้อเพลิงและพลังงาน ด้านการประชาสัมพันธ์ และด้านสิ่งอำนวยความสะดวกอื่น ๆ จากส่วนราชการพลเรือน รัฐวิสาหกิจ และภาคเอกชนมาสนับสนุนการปฏิบัติภารกิจป้องกันประเทศตั้งแต่ในภาวะปกติได้อย่างเพียงพอและทันเวลา รวมทั้งให้สามารถประสานและดำเนินการด้านกิจการพลเรือนอย่างต่อเนื่องเพื่อสนับสนุนการปกิบัติตามแผนป้องกันประเทศได้อย่างมีประสิทธิภาพ